इक्क दिन साढ़े घर दो विद्वान आये। उनें सवेरे न्हाइयै वेदपाठ कीता। में इक बारी सुनियै सारा पाठ उनेंगी उयां गै सुनाई दित्ता। ओ सुनियै दंग रेइगे। उंदे चा इक दा नां व्याडि ते दूए दा इंद्रदत्त हा। ओ आखन लगे असें विघा प्राप्ति लेई तप कीता हा। असेंई शिवें सुखने च दर्शन देइयै आखेया जे राजा नंद दी राजधानी पाटलिपुत्र नगरै च वर्ष नां दे इक महान आचार्य न, तुसें गी उदें कोला विद्या प्राप्त होग। अस दोए पाटलि-पुत्र गे। उत्थें लोकें कोला पता लग्गा जे इत्थें वर्ष नां दा इक महामूरख ब्राह्मण ते ऐ पक पंडित कोई नेई। अस पुछदे-पुछदे वर्ष दे घर पुज्जे। वर्ष इक गरसाल घरै च ध्यान-मगन बैठा दा हा। वर्ष दी जनानी नै असेंगी दस्सेया जे इस नग्गरै च शंकर स्वामी नां दा इक ब्रह्मण रौंह्‌दा हा। उदे दो पुत्र होए। इक बर्ष दूआ उपवर्ष। मेरा पति वर्ष मूरख ते दरिद्र हा पर मेरा देर उपवर्ष विद्वान ते धनी होआ। मेरे पति ने विद्या प्राप्ति लेई स्वामी कार्तिकेय दी आराधना कीती जिदे कन्ने उंदे हिरदे च सारे शास्त्रें दा प्रकाश अपने आप होई गेया।